
Legilait 500 mg plėvele dengtos tabletės
Diosminas


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 7 dienas hemorojaus paūmėjimo simptomai pasunkėjo arba nepalengvėjo, kreipkitės į gydytoją.
· Jeigu per 2 mėnesius kojų venų nepakankamumo simptomai pasunkėjo arba nepalengvėjo, kreipkitės į gydytoją.

Apie ką rašoma šiame lapelyje?

1.	Kas yra Legilait  ir kam jis vartojamas 
2.	Kas žinotina prieš vartojant Legilait  
3.	Kaip vartoti Legilait  
4.	Galimas šalutinis poveikis 
5.	Kaip laikyti Legilait 
6.	Pakuotės turinys ir kita informacija


1.	Kas yra Legilait ir kam jis vartojamas

Legilait didina venų sienelių tonusą ir saugo kraujagysles (didina smulkiųjų kraujagyslių pasipriešinimą bei mažina kapiliarų pralaidumą).
Legilait vartojamas lėtinio kojų venų nepakankamumo simptomams (kojų patinimui, skausmui, naktiniam mėšlungiui, kojų sunkumui) ir simptomams, susijusiems su hemorojaus paūmėjimu, lengvinti.


2.	Kas žinotina prieš vartojant Legilait  

Legilait vartoti negalima:
-	jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Legilait.

Jeigu Jums yra simptomų, susijusių su hemorojaus paūmėjimu, Legilait galima vartoti 7 dienas. Jei simptomai neišnyksta, kreipkitės į gydytoją.

Vaikams ir paaugliams
Jaunesniems kaip 18 metų vaikams ir paaugliams Legilait vartoti nerekomenduojama.

Kiti vaistai ir Legilait
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.

Legilait vartojimas su maistu, gėrimais 
Sąveikos su maistu ir  gėrimais nepastebėta.

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Nėštumo metu Legilait galima vartoti tik gydytojui skyrus.
Kadangi nežinoma, ar vaisto patenka į motinos pieną, žindyvėms Legilait vartoti nerekomenduojama.

Vairavimas ir mechanizmų valdymas
Reikšmingo Legilait poveikio gebėjimui vairuoti ir valdyti mechanizmus nepastebėta.

Legilait sudėtyje yra natrio
Šio vaisto vienoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Legilait 

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems
Rekomenduojama dozė yra: 
· kojų venų nepakankamumo simptomams lengvinti - 2 tabletės per parą – viena vidudienį, antra – vakare, valgio metu;
· hemorojaus paūmėjimo atveju – po 3 tabletės du kartus per parą pirmąsias 4 dienas, po to 2 tabletės 2 kartus per parą 3 dienas. 

Vaikams ir paaugliams:
Legilait nerekomenduojama vartoti jaunesniems kaip 18 metų vaikams ir paaugliams, nes nepakanka duomenų apie vaisto veiksmingumą ir saugumą.

Gydymo metu nepatariama kaitintis saulėje, būti karštyje ar ilgai stovėti. Reikia vengti antsvorio, daugiau vaikščioti, nešioti specialias kojines, stimuliuojančias kraujotaką.

Legilait vartojamas per burną. Nurykite tabletę, užsigerdami pakankamu kiekiu vandens.

Ką daryti pavartojus per didelę Legilait dozę?
Jeigu pavartojote Legilait  daugiau, negu reikia, nedelsdami kreipkitės į gydytoją arba vaistininką.

Pamiršus pavartoti Legilait 
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1000), labai retas (< 1/10 000) ir nežinomas (negali būti apskaičiuotas pagal turimus duomenis).

Virškinimo trakto sutrikimai:
1. Dažnas: pykinimas, vėmimas, viduriavimas, dispepsija (viršutinės pilvo dalies skausmas ar diskomfortas).
1. Nedažnas: storosios žarnos uždegimas (kolitas).
1. Dažnis nežinomas: pilvo skausmas.

Nervų sistemos sutrikimai:
1. Retas: galvos skausmas, bendras silpnumas, svaigulys.

Odos ir poodinio audinio sutrikimai: 
1. Retas: išbėrimas, niežulys, dilgėlinė.
1. Dažnis nežinomas: izoliuota veido, lūpų, akies vokų edema (patinimas), išskirtinai Kvinkės edema (greitas tokių audinių, kaip veido, lūpų, burnos, liežuvio ar gerklų patinimas, galintis apsunkinti kvėpavimą).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje http://www.vvkt.lt/ esančią formą, ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT 09120 Vilnius), nemokamu fakso numeriu 8 800 20 131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Legilait 

Šį vaistą laikykite vaikams nepastebimoje ir nepasiekiamoje vietoje.
Šiam vaistui specialių laikymo sąlygų nereikia.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Legilait sudėtis 
· Veiklioji (-sios) medžiaga (-os) yra diosminas. Vienoje plėvele dengtoje tabletėje yra 500 mg  diosmino.
· Pagalbinė (-ės) medžiaga (-os) yra: tabletės šerdis: želatina, karboksimetilkrakmolo natrio druska, mikrokristalinė celiuliozė, talkas, magnio stearatas. Tabletės plėvelė: natrio laurilsulfatas, Opadry oranžinis 03G34105 (hipromeliozė, glicerolis, titano dioksidas (E171), geltonasis geležies oksidas (E172), raudonasis geležies oksidas (E172), makrogolis 6000, magnio stearatas).
Legilait išvaizda ir kiekis pakuotėje
Tabletės yra rausvai oranžinės spalvos, pailgos formos, dengtos plėvele, su vagele vienoje pusėje.Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.
Tabletės tiekiamos lizdinėmis plokštelėmis po 30 ar 60 tablečių kartoninėje dėžutėje. 
Gali būti tiekiamos ne visų dydžių pakuotės.

Registruotojas ir gamintojas

Registruotojas
SIA Ingen Pharma
Karla Ulmana 119, Marupe
LV-2167, Riga
Latvija

Gamintojas
KERN PHARMA, S.L.
Polígono Industrial Colón II, Venus 72
08228 Terrasa Barcelona
Ispanija


Šis pakuotės lapelis paskutinį kartą peržiūrėtas  2021-02-18.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.




